**Gymnázium a základná škola Sándora Máraiho s vyučovacím jazykom maďarským,**

**Kuzmányho 6, 041 74 Košice**

**UČEBNÉ OSNOVY VYUČOVACIEHO PREDMETU**

**SLOVENSKÝ JAZYK A SLOVENSKÁ LITERATÚRA**

nižšie stredné vzdelávanie – 2. stupeň ZŠ (ISCED 2)

1. **ZÁKLADNÉ INFORMÁCIE O PREDMETE**

|  |  |
| --- | --- |
| **Štátny vzdelávací program** | |
| Inovovaný štátny vzdelávací program zo slovenského jazyka a slovenskej literatúry pre nižšie stredné vzdelávanie (ISCED 2) – schválilo Ministerstvo školstva, vedy, výskumu a športu Slovenskej republiky dňa 6. 2. 2015 pod číslom 2015-5129/5980:2-10A0 pre druhý stupeň základnej školy s platnosťou od 1. 9. 2015. | |
| **Školský vzdelávací program** | |
| Inovovaný školský vzdelávací program Gymnázia a základnej školy Sándora Máraiho s vyučovacím jazykom maďarským, Kuzmányho 6, 041 74 Košice | |
| **Stupeň vzdelania:** | nižšie stredné vzdelávanie (ISCED 2) |
| **Vyučovací jazyk školy:** | maďarský |

|  |  |  |  |  |
| --- | --- | --- | --- | --- |
| **5. ročník** | **6. ročník** | **7. ročník** | **8. ročník** | **9. ročník** |
| **Týždenná hodinová dotácia predmetu podľa rámcového učebného plánu** | | | | |
| 5 | 5 | 4 | 5 | 5 |
| **Ročná hodinová dotácia predmetu** | | | | |
| 165 | 165 | 132 | 165 | 165 |

1. **CHARAKTERISTIKA VYUČOVACIEHO PREDMETU**

Učebný predmet slovenský jazyk a slovenská literatúra sa zaraďuje medzi špecifické učebné predmety základnej školy s vyučovacím jazykom maďarským. Slovenský jazyk je štátnym jazykom v Slovenskej republike a súčasne dorozumievacím jazykom občanov maďarskej národnosti v styku s národmi a národnosťami na území SR. Z tohto dôvodu je spoločenskou požiadavkou jeho aktívne zvládnutie. Nie je však materinským jazykom žiakov ani vyučovacím jazykom školy.

Špecifickosť učebného predmetu determinuje skutočnosť, že slovenský jazyk je v školách s vyučovacím jazykom maďarským druhým špecifickým cieľovým jazykom (L2).

Vzhľadom na to, že genealogicky a typologicky je zásadne odlišný od materinského jazyka žiakov a sociálne prostredie väčšiny žiakov je prevažne maďarské, špecifikácia cieľov, výber a štrukturácia učebného obsahu a modelovanie procesu vo vzdelávacích štandardoch sa riadia princípmi vyučovania cudzích jazykov. V učebnom procese sa používajú metódy a učebné techniky vyučovania – osvojovania cudzích jazykov. Poňatie učebného predmetu, učebný obsah a vyučovacie metódy sú založené na princípoch komunikatívnosti, postupného rozvíjania vedomostí, zručností a návykov, veku primeranosti a postupne narastajúcej náročnosti v súčinnosti s princípmi humanity, vzájomnej tolerancie a demokracie, plne rešpektujúc individuálne schopnosti, sociálne a jazykové prostredie žiakov.

Proces osvojovania slovenského jazyka na nižšom strednom stupni základnej školy s vyučovacím jazykom maďarským sa člení na dve etapy:

* na etapu s mierne pokročilou a pokročilou úrovňou ovládania slovenského jazyka (4. – 6. ročník ZŠ)
* na etapu s pokročilou a vyššou úrovňou ovládania slovenského jazyka (7. – 9. ročník ZŠ).

Toto členenie akceptuje rozdielne vývinové charakteristiky žiakov 5. – 9. ročníka ZŠ, ako aj skutočnosť, že úroveň ovládania slovenského jazyka žiakov po absolvovaní 4. ročníka ZŠ sa odlišuje podľa jazykového prostredia žiakov školy, podľa úrovne vyjadrovacích schopností žiakov vo svojom materinskom jazyku, ako aj podľa ich vrodených jazykových schopností a psychických osobitostí.

**Obsah učebného predmetu slovenský jazyka slovenská literatúra vytvárajú tieto zložky:**

* komunikácia a sloh,
* jazyková komunikácia,
* literárna komunikácia.

Zložka **komunikácia a sloh** je dominantnou zložkou učebného predmetu, lebo komunikácia je cieľom, obsahom aj prostriedkom osvojovania slovenského jazyka. Zahrňuje hovorenie, počúvanie s porozumením, čítanie s porozumením a tvorbu ústnych a písomných prejavov. Jej úlohou je rozvíjať:

* schopnosť dorozumievať sa v štandardných rečových situáciách spojených so školským, rodinným a so spoločenským životom žiakov;
* schopnosť porozumieť ústnym a písaným veku primeraným textom a schopnosť ich interpretovať formou ústnej a písomnej reprodukcie, čitateľské kompetencie: techniku čítania, plynulé hlasné čítanie, čítanie s porozumením, predčítanie, výrazné čítanie, ako aj informatívne čítanie veku primeraných textov rozličného žánru;
* schopnosť zapájať sa do rozhovorov, začať a ukončiť rozhovory, tvoriť súvislé ústne a písomné prejavy;
* schopnosť sebavzdelávania rozvíjaním zručnosti používať rozličné slovníky a príručky, rozvíjaním schopnosti samostatného individuálneho čítania.

**Jazyková komunikácia** na nižšom strednom stupni ZŠ s vyučovacím jazykom maďarským je zameraná na získavanie kompetencie správne sa vyjadrovať po slovensky (ústne a písomne) z hľadiska vhodného výberu slovnej zásoby. Jej obsah tvorí osvojovanie a praktické využívanie jazykových prostriedkov – lexikálnych jednotiek a gramatických javov – potrebných na ústnu a písomnú komunikáciu. Gramatika je vo vyučovaní učebného predmetu slovenský jazyk a slovenská literatúra didakticky usporiadaným výberom gramatických javov – vrátane suprasegmentálnych prvkov jazyka – potrebných na korektnú ústnu a písomnú komunikáciu a poučení o ich funkcii a využívaní, resp. nácvik ich praktickej aplikácie v priebehu ústnej a písomnej komunikácie.

**Zložky komunikácia a sloh a jazyková komunikácia sa vo výučbe neoddeľujú, spolu vytvárajú integrovaný blok komunikácie, ktorého hlavnými piliermi sú tematické okruhy, pojmové okruhy a rečovo-komunikačné zámery. Na ne nadväzujú jazykové prostriedky.**

**Literárna komunikácia** zahrňuje čítanie a interpretáciu slovenských literárnych textov, literárnu komunikáciu na základe analýzy literárnych textov, oboznamovanie sa s vybranými literárnymi druhmi a žánrami. Pri výbere a štruktúrovaní učebného obsahu zložky literárna komunikácia sa uplatňuje princíp komunikatívneho prístupu. Ťažiskom učebného obsahu je pozorovanie a estetické vnímanie umeleckého textu, analýza textov z aspektu komunikácie (reprodukcia obsahu literárneho textu, hodnotenie, neskoršie charakteristika postáv), osvojovanie hodnotiaceho postoja k literárnym ukážkam, rozvíjanie čitateľských a interpretačných zručností, utváranie návykov potrebných na čítanie slovenskej poézie a prózy. Didaktická štruktúra učebného obsahu zložky literárna komunikácia je žánrovo-tematická. Obsah jednotlivých zložiek učebného predmetu sa diferencuje podľa jazykovej úrovne a individuálneho pokroku žiakov v slovenskom jazyku.

1. **CIELE VYUČOVACIEHO PREDMETU**

Hlavným výchovno-vzdelávacím cieľom vyučovania slovenského jazyka a slovenskej literatúry na nižšom strednom stupni ZŠ s vyučovacím jazykom maďarským (v nadväznosti na vedomosti, zručnosti a návyky žiakov z maďarského jazyka a literatúry a na základné komunikačné zručnosti žiakov zo slovenského jazyka, získané na primárnom stupni ZŠ s vyučovacím jazykom maďarským) je nadobudnúť:

* komunikačnú kompetenciu potrebnú na aktívne používanie slovenského jazyka v bežných komunikačných situáciách,
* čitateľskú kompetenciu (primeranú veku a jazykovým zručnostiam žiaka).

Kľúčovou kompetenciou je komunikácia v slovenskom jazyku, t. j. schopnosť po slovensky vyjadriť a interpretovať svoje myšlienky, pocity a informácie a zapájať sa do komunikácie v rozličných sociálnych kontextoch, získať súbor kompetencií, na základe ktorých žiaci dokážu slovenský jazyk používať v ústnej i v písomnej forme.

**Hlavné ciele**

* rozvíjať komunikačné schopnosti žiakov v kľúčových jazykových kompetenciách: v počúvaní s porozumením, hovorení, čítaní s porozumením a v písaní;
* rozvíjať vedomosti, zručnosti a návyky žiakov, formovať ich postoje, estetický vkus a cibriť ich jazykový cit;
* vhodne motivovať žiakov pri osvojovaní slovenského jazyka a spoznávaní slovenskej kultúry, viesť ich k úcte k slovenskému jazyku ak slovenskej kultúre;
* viesť žiakov k uvedomeniu si jazykovej a kultúrnej pestrosti nielen v rámci Európy a sveta, ale aj v rámci jednotlivých sociálnych prostredí a k chápaniu odlišností, tolerancii a orientácii v multikultúrnom prostredí.

1. **UČEBNÉ ZDROJE**

|  |  |  |  |
| --- | --- | --- | --- |
| **Ročník** | **Učebnice** | **Materiálno-technické vybavenie** | **Ďalšie učebné zdroje** |
| **V.** | * DOMÉNYOVÁ A. a kol.: Slovenský jazyk pre 5. ročník ZŠ s vyučovacím jazykom maďarským. Bratislava: Mladé letá, 2009. * DOMÉNYOVÁ A. a kol.: Pracovný zošit pre 5. ročník ZŠ s vyučovacím jazykom maďarským. Komárno: Print, 2009 * ALABÁNOVÁ . M.: Slovenská literatúra pre 5. ročník ZŠ s vyučovacím jazykom maďarským. Bratislava: Mladé letá, 2009 * vlastné pracovné materiály učiteľa | počítač, dataprojektor, interaktívna tabuľa + softvér, CD/DVD prehrávač | internet, Pravidlá slovenského pravopisu, prekladové slovníky, Krátky slovník slovenského jazyka, frazeologické prekladové slovníky, obrázkové slovníky, CD na počúvanie s porozumením k učebniciam, ďalšie autentické audio i video súbory s prirodzenou podobou slovenčiny získané z médií |
| **VI.** | * DÖMÉNYOVÁ A. a kol.: Slovenský jazyk pre 6. ročník ZŠ s vyučovacím jazykom maďarským, SPN, Mladé letá, 2010, Bratislava * DÖMÉNYOVÁ A. a kol.: Pracovný zošit zo slovenského jazyka pre 6. ročník základnej školy s VJM, SPN, 2010, Bratislava * DÖMÉNYOVÁ A. a kol.: Konverzačná príručka zo slovenského jazyka pre 6. ročník základnej školy s VJM, SPN, Mladé letá, 2010, Bratislava * ALABÁNOVÁ M.: Čítanka zo slovenskej literatúry pre 6.ročník základnej školy s VJM, SPN, 2010, Bratislava * vlastné pracovné materiály učiteľa | počítač, dataprojektor, interaktívna tabuľa + softvér, CD/DVD prehrávač | internet, Pravidlá slovenského pravopisu, prekladové slovníky, Krátky slovník slovenského jazyka, frazeologické prekladové slovníky, obrázkové slovníky, CD na počúvanie s porozumením k učebniciam, ďalšie autentické audio i video súbory s prirodzenou podobou slovenčiny získané z médií |
| **VII.** | * DÖMÉNYOVÁ A. a kol.: Slovenský jazyk pre 7. ročník ZŠ s vyučovacím jazykom maďarským, SPN, Mladé letá, 2011, Bratislava * DÖMÉNYOVÁ A. a kol.: Pracovný zošit zo slovenského jazyka pre 7. ročník základnej školy s VJM, SPN, 2011, Bratislava * DÖMÉNYOVÁ A. a kol.: Konverzačná príručka zo slovenského jazyka pre 7. ročník základnej školy s VJM, SPN, Mladé letá, 2012, Bratislava * ALABÁNOVÁ M.: Čítanka zo slovenskej literatúry pre 7. ročník základnej školy s VJM, SPN, 2011, Bratislava * vlastné pracovné materiály učiteľa | počítač, dataprojektor, interaktívna tabuľa + softvér, CD/DVD prehrávač | internet, Pravidlá slovenského pravopisu, prekladové slovníky, Krátky slovník slovenského jazyka, frazeologické prekladové slovníky, obrázkové slovníky, CD na počúvanie s porozumením k učebniciam, ďalšie autentické audio i video súbory s prirodzenou podobou slovenčiny získané z médií |
| **VIII.** | * DÖMÉNYOVÁ A. a kol.: Slovenský jazyk pre 8. ročník ZŠ s vyučovacím jazykom maďarským, SPN, Mladé letá, 2012, Bratislava * DÖMÉNYOVÁ A. a kol.: Pracovný zošit zo slovenského jazyka pre 8. ročník základnej školy s VJM, SPN, 2012, Bratislava * BERNÁTHOVÁ A., BOGÁROVÁ J., JÁVORKOVÁ A.: Čítanka zo slovenskej literatúry pre 8. ročník základnej školy s VJM, TERRA vydavateľstvo, 2012, Bratislava * vlastné pracovné materiály učiteľa | počítač, dataprojektor, interaktívna tabuľa + softvér, CD/DVD prehrávač | internet, Pravidlá slovenského pravopisu, prekladové slovníky, Krátky slovník slovenského jazyka, frazeologické prekladové slovníky, obrázkové slovníky, CD na počúvanie s porozumením k učebniciam, ďalšie autentické audio i video súbory s prirodzenou podobou slovenčiny získané z médií |
| **IX.** | * BENICKÁ, H.: Slovenský jazyk pre 9. ročník ZŠ s VJM * BERNÁTHOVÁ A., BOGÁROVÁ J., JÁVORKOVÁ A.: Čítanka zo slovenskej literatúry pre 9. ročník základnej školy s VJM, TERRA, 2012, Bratislava * Testy zo slovenského jazyka a slovenskej literatúry pre 9. ročník ZŠ s VJM, TERRA vydavateľstvo, 2012, Bratislava * vlastné pracovné materiály učiteľa | počítač, dataprojektor, interaktívna tabuľa + softvér, CD/DVD prehrávač | internet, Pravidlá slovenského pravopisu, prekladové slovníky, Krátky slovník slovenského jazyka, frazeologické prekladové slovníky, obrázkové slovníky, CD na počúvanie s porozumením k učebniciam, ďalšie autentické audio i video súbory s prirodzenou podobou slovenčiny získané z médií |

1. **ČÍTANIE S POROZUMENÍM – PLÁN A CIELE AKTIVÍT**

Čítanie s porozumením a z neho plynúci rozvoj čitateľskej gramotnosti, ktorá je kľúčovou kompetenciou nevyhnutnou na ďalší úspešný život žiaka, je podstatnou súčasťou všetkých zložiek predmetu slovenský jazyk a slovenská literatúra.

Cieľom je, aby bol žiak vedený k aktívnej práci s textom, t. j. čítaniu, porozumeniu i reprodukcii a prezentácii informácií vyplývajúcich z čítania. Zároveň sa kladie dôraz na rozvíjanie všetkých úrovní porozumenia, t. j. nie iba na vyhľadávanie priamo uvedených informácií z textu, ale časom (v končiacich ročníkoch ISCED 2) aj kritické posudzovanie a hodnotenie informačných zdrojov v podobe formulácie vlastného názorového vymedzenia sa voči textu. Osobitná pozornosť sa venuje oblasti čítania s porozumením v 9. ročníku s cieľom upevňovať a prehlbovať zručnosti pri práci s textom a úspešne tak zvládnuť celoštátne testovanie žiakov 9. ročníka a prijímacie skúšky na stredné školy.

Výber textov je žánrovo, typovo i tematicky rôznorodý a pokrýva celú škálu lineárnych i nelineárnych, vecných i umeleckých textov.

Počas školského roka sa vyššie uvedené ciele dosahujú prostredníctvom týchto aktivít:

* mimočítankové čítanie v 5. – 9. ročníku (min. 2 knihy počas školského roka) a prezentácia projektových prác z mimočítankového čítania (vo forme tvorivej aktivity, videofilmu, plagátu, dramatizácie, simulovanej besedy s autorom a pod.);
* metódy práce s textom – metóda INSERT, cloze-test, štruktúrované čítanie, sprievodca predpovedí, Porovnaj – rozlíš, T-schéma, cinquain, akrostich, stratégia 3 – 2 – 1, stratégia 5 – 4 – 3 – 2 – 1...
* metódy tvorivého písania a tvorivej modifikácie alebo dotvorenia literárneho textu (napr. transformácia autorských rozprávok do podoby komiksu a pod.),
* didaktické hry v školskej (mestskej) knižnici a orientácia v knižničnom fonde,
* účasť na rôznych súťažiach (podľa aktuálnej ponuky priebežne počas školského roka, napr. Poznaj slovenskú reč, YPSILON, literárna súťaž Šumenie, SLOVO a pod.).

1. **OBSAH A SYSTÉM HODNOTENIA A KLASIFIKÁCIE ŽIAKOV**

* **Systém hodnotenia a klasifikácie žiakov v predmete SJSL sa riadi dokumentom *Metodický pokyn č. 22/2011 na hodnotenie žiakov základnej školy* Ministerstva školstva, vedy, výskumu a športu Slovenskej republiky.**
* Pri hodnotení, priebežnej i súhrnnej klasifikácii v predmete slovenský jazyk a slovenská literatúra učiteľ uplatňuje voči žiakovi primeranú náročnosť a pedagogický takt, jeho výkony hodnotí komplexne s prihliadnutím na vynaložené úsilie žiaka.
* Charakter literárnej výchovy vyžaduje hodnotiť postoj žiaka k literatúre, jeho formujúce sa názory na svet, ktorý ho obklopuje, jeho estetické úsudky, snahu vzdelávať sa a zlepšovať svoje prejavy.
* Učiteľ musí brať ohľad na predpoklady, ambície, vkus a predchádzajúce výkony žiaka, teda brať do úvahy aj komparačnú funkciu hodnotenia, správne odhadnúť pomer danosti, snahy a záujmu o jazyk a literárnu výchovu, až potom úroveň aktivity a vedomostí.
* Pri hodnotení a klasifikovaní žiakov so špecifickými potrebami dodržiavame metodické pokyny na hodnotenie a klasifikáciu žiakov so špecifickými potrebami, ktoré vyplývajú z individuálneho výchovno-vzdelávacieho plánu žiaka, ktorého vypracovanie koordinuje školský psychológ v spolupráci s ďalšími odborníkmi.

**V rámci predmetu SJSL sa v 5. – 9. ročníku klasifikujú:**

* ústne odpovede z komunikačných tém
* ústne odpovede z literárnej komunikácie
* krátke previerky zamerané na kontrolu osvojenia slovnej zásoby (spravidla max. 10 minút v 5. – 8. ročníku)
* kontrolné diktáty (\**pozri tabuľku nižšie*)
* krátke previerky zamerané na kontrolu osvojenia jazykových prostriedkov (max. 10 minút)
* kontrolné testy (po prebratí tematického celku)
* kontrolné slohové práce (1 práca v 2. polroku – \**pozri tabuľku nižšie*)
* kontrolné testy na čítanie a počúvanie s porozumením (min. 1 test za polrok)
* mimočítankové čítanie (min. 1 ústna odpoveď z prečítanej knihy za polrok)
* projektové práce a ich prezentácia pred skupinou
* práca a aktivita žiaka na hodine, domáce úlohy a príprava na vyučovanie – sú súčasťou výchovno-vzdelávacieho procesu a môžu byť hodnotené známkou

|  |  |  |
| --- | --- | --- |
| **Zameranie a rozsah kontrolných slohových prác podľa ročníkov** | | |
| **Ročník** | **Zameranie** | **Rozsah práce** |
| 5. | jednoduché rozprávanie | min. 1/3 strany A4 |
| 6. | súkromný list | min. 1/2 strany A4 |
| 7. | charakteristika osoby | min. 1/2 strany A4 |
| 8. | opis pracovného postupu | min. 3/4 strany A4 |
| 9. | rozprávanie s využitím priamej reči | min. 1 strana A4 |

|  |  |  |  |
| --- | --- | --- | --- |
| **Počet a zameranie kontrolných diktátov podľa ročníkov** | | | |
| **Ročník** | **Počet** | **Zameranie** | **Počet plnovýznamových slov** |
| 5. | 4 | 1. opakovanie učiva zo 4. ročníka (vstupný) 2. zvuková stránka reči a pravopis 3. vlastné podstatné mená 4. opakovanie učiva z 5. ročníka (výstupný) | 40 – 50 |
| 6. | 4 | 1. opakovanie učiva z 5. ročníka (vstupný) 2. morfológia – podstatné mená 3. morfológia – slovesá 4. opakovanie učiva zo 6. ročníka (výstupný) | 50 – 60 |
| 7. | 4 | 1. opakovanie učiva zo 6. ročníka (vstupný) 2. morfológia – prídavné mená 3. morfológia – číslovky 4. opakovanie učiva zo 7. ročníka (výstupný) | 60 – 70 |
| 8. | 4 | 1. opakovanie učiva zo 7. ročníka (vstupný) 2. morfológia – zámená 3. morfológia – neohybné slovné druhy 4. opakovanie učiva z 8. ročníka (výstupný) | 70 – 80 |
| 9. | 5 | 1. syntax 2. zvuková stránka reči a pravopis 3. lexikológia 4. morfológia I. 5. morfológia II. | 80 – 90 |

**Klasifikačná stupnica na hodnotenie písomných prác:**

|  |  |
| --- | --- |
| **Klasifikačný stupeň** | **Percentuálna úspešnosť** |
| 1 – výborný | 100 – 90 % |
| 2 – chválitebný | 89 – 75 % |
| 3 – dobrý | 74 – 50 % |
| 4 – dostatočný | 49 – 30 % |
| 5 – nedostatočný | 29 – 0 % |

**Klasifikačné stupnice na hodnotenie diktátov:**

|  |  |  |
| --- | --- | --- |
| **Klasifikačný stupeň** | **5. – 7. ročník** | **8. – 9. ročník** |
| 1 – výborný | 0 – 4 chyby | 0 – 3 chyby |
| 2 – chválitebný | 5 – 8 chýb | 4 – 6 chýb |
| 3 – dobrý | 9 – 12 chýb | 7 – 9 chýb |
| 4 – dostatočný | 13 – 16 chýb | 10 – 12 chýb |
| 5 – nedostatočný | 17 chýb a viac | 13 chýb a viac |

**Kritériá hodnotenia kontrolných slohových prác:**

**V kontrolnej slohovej práci sa hodnotí:**

* **vonkajšia forma (4 body):**
  + prepísanie práce z konceptu do čistopisu
  + čitateľnosť písma – zreteľné rozlišovanie veľkých a malých písmen, dôsledné písanie diakritiky
  + celková čistota textu – úhľadnosť písma bez škrtania a prepisovania
  + zreteľné grafické členenie odsekov
  + dodržiavanie okrajov
* **vnútorná forma (20 bodov):**
  + obsah (4 body):
    - rozprávanie a súkromný list:
      * dodržanie témy, miera schopnosti dospieť k pointe
    - charakteristika:
      * dodržanie témy, vymenúvanie vlastností charakterizovanej osoby, využívanie viacerých typov charakteristiky (vonkajšia/vnútorná, priama/nepriama), uvedenie vzťahu charakterizovanej osoby voči sebe, práci, koníčkom a pod.
    - opis:
      * dodržanie témy, logická postupnosť pri koncipovaní opisu, vymenovanie vlastností zobrazovaného javu/predmetu/procesu a pod.
  + kompozícia: (4 body):
    - dodržanie zodpovedajúceho slohového postupu, logickosť a nadväznosť textu, členenie textu (napr. v liste dátum a miesto, oslovenie, úvod, jadro, záver, záverečná formulka, podpis a pod.)
  + jazyk (4 body):
    - správne využitie jazykových prostriedkov typických pre daný slohový postup/slohový útvar
    - morfologická a syntaktická správnosť využitých jazykových prostriedkov
    - Poznámka: Hodnotí sa len správnosť jazykových prostriedkov, ktoré boli predmetom výučby do momentu písania slohovej práce, napr. ak žiak 6. ročníka nesprávne skloňuje číslovky (učivo 7. ročníka) alebo zámená (učivo 8. ročníka) chybu učiteľ vyznačí, ale nepočíta ju do celkového počtu chýb.
  + pravopis (4 body):
    - ortografická správnosť slov – písanie diakritiky, interpunkcie, písanie *i/í*, *y/ý* v koreni slov a pod.
    - Poznámka: Do celkového počtu chýb sa počítajú len chyby v pravopisných javoch, ktoré má mať žiak osvojené do momentu písania slohovej práce, napr. ak sa žiak 5. ročníka pomýli v pravopise vybraného slova (učivo 6. ročníka), učiteľ chybu vyznačí, ale nepočíta ju do celkového počtu chýb.
    - Jazyk a pravopis sa bodujú v 5. a 6. ročníku nasledovne:
      * 4 body: 0 – 5 chýb
      * 3 body: 6 – 10 chýb
      * 2 body: 11 – 15 chýb
      * 1 bod: 16 – 20 chýb
      * 0 bodov: viac ako 20 chýb
    - Jazyk a pravopis sa bodujú v 7. až 9. ročníku nasledovne:
      * 4 body: 0 – 4 chyby
      * 3 body: 5 – 8 chýb
      * 2 body: 9 – 12 chýb
      * 1 bod: 13 – 16 chýb
      * 0 bodov: viac ako 17 chýb
  + štýl (4 body)
    - tvorivé využitie slovnej zásoby typickej pre daný jazykový štýl
    - uplatnenie jazykových prostriedkov daného jazykového štýlu
    - originálnosť vo vyjadrovaní
* **celkový dojem (4 body):**
  + celkové vyznenie práce bez protispoločenských, neetických, nehumánnych a diskriminačných názorov a postojov
  + iné

1. **UČEBNÉ OSNOVY PODĽA ROČNÍKOV**

**5. ročník**

Hodinová dotácia predmetu sa v tomto ročníku nezvyšuje a učebné osnovy sú preto totožné so vzdelávacím štandardom Inovovaného štátneho vzdelávacieho programu v časti slovenský jazyk a slovenská literatúra (ISCED 2) pre 5. ročník.

**6. ročník**

Hodinová dotácia predmetu sa v tomto ročníku nezvyšuje a učebné osnovy sú preto totožné so vzdelávacím štandardom Inovovaného štátneho vzdelávacieho programu v časti slovenský jazyk a slovenská literatúra (ISCED 2) pre 6. ročník.

**7. ročník**

Hodinová dotácia predmetu sa v tomto ročníku nezvyšuje a učebné osnovy sú preto totožné so vzdelávacím štandardom Inovovaného štátneho vzdelávacieho programu v časti slovenský jazyk a slovenská literatúra (ISCED 2) pre 7. ročník.

**8. ročník**

Hodinová dotácia predmetu sa v tomto ročníku nezvyšuje a učebné osnovy sú preto totožné so vzdelávacím štandardom Inovovaného štátneho vzdelávacieho programu v časti slovenský jazyk a slovenská literatúra (ISCED 2) pre 8. ročník.

**9. ročník**

Hodinová dotácia predmetu sa v tomto ročníku nezvyšuje a učebné osnovy sú preto totožné so vzdelávacím štandardom Inovovaného štátneho vzdelávacieho programu v časti slovenský jazyk a slovenská literatúra (ISCED 2) pre 9. ročník.

Na učebné osnovy SJSL nadväzujú tematické plány učiteľa, ktoré sú vypracované vždy pre konkrétny ročník a triedu na obdobie jedného školského roka a schvaľuje ich predmetová komisia SJSL.